שר האוצר - משה כחלון

מכהן כשר האוצר ממאי 2015. מייסד ויו"ר "מפלגת כולנו" וחבר הכנסת ה-20 מטעמה.

בשנת 2014 לקראת הבחירות לכנסת ה-20 הקים את מפלגת כולנו שזכתה ל-10 מנדטים בבחירות.

בשנת 2013 ייסד את המרכז לרפורמות ומנהיגות במכללה האקדמית נתניה. בפעילות המרכז לקחו חלק יועצים חוקרים ואנשי אקדמיה שיגבשו רפורמות לקידום החברה והכלכלה הישראלית ובראשן סוגיות הדיור והבנקים. בין מטרות המרכז הקמת והנעת מנועי צמיחה למשק הישראלי קידום הכלכלה בהווה ובעתיד וצמצום פערים חברתיים ואי שוויון.

בשנים 2009-2012 כיהן כשר התקשורת, כשר הרווחה והשירותים החברתיים (מונה בשנת 2011) בממשלות ישראל וכחבר הכנסת מטעם מפלגת הליכוד. בדצמבר 2011 קיבל את אות אביר איכות השלטון.

בתקופת כהונתו כשר התקשורת קידם וביצע את רפורמת הסלולר. הרפורמה כללה מתן רישיונות למפעילי רשתות סלולר וירטואליים ומתן זיכיון לכניסתו של מפעיל סלולרי נוסף. רגולציות נוספות שיישם בשוק הסלולר, כללו הגבלה של דמי הקישוריות בין רשתות שונות ל-7 אגורות לדקה, הטלת איסור על חיוב הלקוחות בגין עזיבת תכנית, הטלת איסור על החברות הסלולריות למכור מכשירי סלולר נעולים ועוד. רפורמה זו הובילה להגברת התחרות בשוק ולירידה חדה במחירים.

בין הישגיו הבולטים כשר רווחה ניתן למנות רפורמות ומהלכים רבים שנועדו לסייע לאוכלוסיות נזקקות - תוספות משמעותיות לסיעוד קשישים, סיוע לאימהות חד הוריות ולנשים מוכות, סיוע של עשרות מיליונים לילדים ונוער ועוד. בנוסף, כשר רווחה, פעל כחלון לסיוע לאוכלוסיית הקשישים ולביטול הבדיקות המשפילות לקשישים (בדיקות "הריצ'רץ").

במאי 2008 נבחר לתפקיד יו"ר מרכז הליכוד בבחירות פנים-מפלגתיות.

בכנסת ה-17 עת עמד בראש ועדת הכלכלה העביר תיקון לחוק הבנקאות הקובע הסדרים חדשים בנושא הפיקוח על עמלות הבנקים. כמו כן, חוקק את החוק המקנה הנחה בתעריף החשמל לקשישים הנסמכים על קצבת הבטחת הכנסה.

בשנת 2006 בבחירות המקדימות לרשימת הליכוד לכנסת ה-17 דורג במקום הראשון, והוצב במקום השלישי ברשימת המפלגה לכנסת.

בשנים 2001-2002 שימש כראש המטה של השר לביטחון פנים עוזי לנדאו.

בבחירות לכנסת ה-16 נבחר לכנסת מטעם הליכוד, וכיהן כסגן יושב ראש הכנסת.

כחלון בעל תואר ראשון במדעי המדינה מאוניברסיטת חיפה, ותואר במשפטים מהמכללה האקדמית נתניה. כחלון בוגר תוכנית הלימודים A.M.P 186 לניהול מתקדם באוניברסיטת הרווארד שבארצות הברית.